Stadionul Dinamo a ţinut loc de moschee în această dimineaţă. Trei mii de credincioşi musulmani din Bucureşti şi din oraşele vecine au venit să se roage împreună. După slujba de Kurban Bayram, oamenii sărbătoresc în familie sau merg la cimitir pentru a-şi cinsti morţii.

Tradiţii sunt respectate cu stricteţe şi în judeţul Constanţa, acolo unde este cea mai mare comunitate de musulmani din România.

După slujba de la geamie, la care participă numai bărbaţii, musulmanii sacrifică batalul.

După sacrificarea ovinelor sau bovinelor, gospodinele se apucă de gătit. Carnea trebuie împărţită în trei: o parte celor săraci, o parte celor apropiaţi, iar a treia familiei. Bari Ghiulnaz are 68 de ani, 4 copii şi 3 nepoţi, iar la fiecare sărbătoare importantă îşi adună toată familia la masă.

După ce se bucură de bucate, urmează o rugăciune prin care credincioşii îi mulţumesc lui Allah pentru masa bogată.

Copiii musulmanilor merg apoi la colindat.

În România sunt aproximativ 70.000 de musulmani, dintre care 85 la sută locuiesc în judeţul Constanţa.